ธปท.ปลุกปั้นบัตรเดบิต
ใช้ชำระเงินซื้อสินค้าแทนเงินสดเร่งประชาสัมพันธ์ให้ผู้คนมั่นใจ
13 ก.พ. 2555

ใช้ชำระเงินซื้อสินค้าแทนเงินสดเร่งประชาสัมพันธ์ให้ผู้คนมั่นใจ
ธปท.เดินหน้าประสานธนาคารส่งเสริมการใช้บัตรเดบิต 32 ล้านใบ แทนการจ่ายเงินสด พร้อมช่วยผลักดันบัตรโดยสารรถไฟฟ้าและรถไฟใต้ดิน 
น.ส.สิบพร ถาวรฉันท์ ผู้ช่วยผู้ว่าการ สายระบบข้อสนเทศ ธนาคารแห่งประเทศไทย (ธปท.) กล่าวว่า ธปท.จะเร่งพัฒนาระบบการชำระเงินในปีนี้ ด้วยการส่งเสริมการใช้บัตรเดบิตที่มีอยู่ในระบบมากถึง 32 ล้านใบให้มากขึ้น โดยจะมีการทำประชาสัมพันธ์ให้เข้าใจถึงการใช้ประโยชน์ ทำให้ประชาชนมีการจ่ายชำระเงินผ่านบัตรเดบิตให้มากขึ้น ขณะนี้ได้เริ่มหารือกับสถาบันการเงินและธนาคารพาณิชย์ไปพอสมควรแล้ว 
ทั้งนี้ การพัฒนาในระยะต่อไปจะส่งเสริมและขยายการใช้บัตรผ่านสถาบันการศึกษา ระบบขนส่งมวลชน ในการใช้บัตรชำระค่าโดยสารที่เชื่อมโยงกันแทนเงินสด ซึ่ง ธปท.ได้วางแผนการทำงานร่วมกับสถาบันการเงินไว้แล้ว
“ปีนี้เราคงผลักดันให้มีการพัฒนาระบบการชำระเงินการตัดบัญชีในประเทศให้เกิดขึ้น เพื่อสอดรับการชำระเงินและหักบัญชีให้เกิดขึ้นในประเทศ ช่วยให้ต้นทุนการหักบัญชีถูกลงจากปัจจุบัน และพัฒนาระบบการชำระเงินทางอิเล็กทรอนิกส์ จึงต้องสร้างความมั่นใจให้กับผู้บริโภคให้มากขึ้น และต้องปรับพฤติกรรมคนไทยที่ชอบใช้เงินสด ให้มั่นใจในการชำระเงินผ่านบัตรเดบิตให้มากขึ้น จึงต้องประชาสัมพันธ์เพื่อสร้างความเข้าใจ” น.ส.สิบพร กล่าว 
นอกจากนี้ ธปท.จะปรับปรุงระบบการชำระเงินระหว่างประเทศให้เชื่อมโยงกับประเทศในกลุ่มประชาคมเศรษฐกิจอาเซียน หรือเออีซี เพื่อจะได้อำนวยความสะดวกในการโอนเงินระหว่างประเทศสำหรับรายใหญ่แก่ภาคธุรกิจที่จะขยายการค้าและการลงทุน
ปัจจุบันบัตรเดบิตมีอยู่ 32 ล้านใบ บัตรเอทีเอ็มกว่า 20 ล้านใบ และบัตรเครดิตในระบบ 13-14 ล้านใบ